NORAKSTS

|  |  |
| --- | --- |
| 25.05.2023. | Nr.5/21 |

###### PAR IZSTĀŠANOS NO LATVIJAS ATKRITUMU SAIMNIECĪBAS ASOCIĀCIJAS

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas dome 1994. gada 22. jūlijā pieņēma lēmumu Nr.4/5 “Par iestāšanos Latvijas Atkritumu saimniecības asociācijā”.

Veicot grozījumus ar 2007. gada 22. marta lēmumu Nr.4/15 “Par grozījumiem Jelgavas domes 22.07.1994. lēmumā Nr.4/5 “Par iestāšanos Latvijas Atkritumu saimniecības asociācijā”” Jelgavas dome pilnvaroja Jelgavas un Bauskas pašvaldību kopīgo aģentūru “Zemgales EKO” pārstāvēt Jelgavas pašvaldības intereses biedrībā “Latvijas atkritumu saimniecības asociācija” (turpmāk arī LASA).

Vēsturiski “Zemgales EKO” kā Jelgavas un Bauskas pašvaldību kopīga aģentūra tika izveidota 2004. gada 6. jūlijā. Galvenais aģentūras dibināšanas mērķis – atkritumu apsaimniekošanas organizēšana Zemgales reģionā, tai skaitā, projekta “Zemgales reģiona sadzīves atkritumu apsaimniekošana Latvijā” īstenošana.

No 2009. gada 11. novembra Jelgavas pilsētas pašvaldības un Bauskas novada pašvaldības dibināta kapitālsabiedrība SIA “Zemgales EKO” ir aģentūras tiesību, saistību un mantas pārņēmēja. Savukārt 2016. gada 20. septembrī reorganizācijas procesa rezultātā par SIA “Zemgales EKO” vienīgo dalībnieci kļuva Jelgavas pilsētas pašvaldība, Bauskas novada pašvaldībai pārstājot būt par SIA “Zemgales EKO” dalībnieci un nodalot dalībnieku ieguldīto mantu.

Pēc publiski pieejamās informācijas asociācijā ir apvienojušies privātā un publiskā sektora pārstāvji, kā arī individuālie biedri.

Ievērojot minēto un faktu, ka SIA “Zemgales EKO” kā pašvaldības pārstāvja turpmāka dalība LASA nav pamatota un pašvaldības funkcijas ir iespējams īstenot citādā veidā Valsts pārvaldes iekārtas likumā noteiktajā kārtībā, pamatojoties uz Pašvaldību likuma 10.panta pirmās daļas 9., 21. punktu, 79.panta un Pašvaldības likuma Pārejas noteikumu 10.punkta nosacījumiem,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Izstāties no biedrības “Latvijas Atkritumu saimniecības asociācija”.
2. Pilnvarot SIA “Zemgales EKO” vadītāju veikt visas nepieciešamās darbības, kas saistītas ar šī lēmuma 1.punkta izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 26. maijā